Alza výdaj
AlzaBox
AlzaExpres
Sklad
**Alza.cz a.s.** je internetový obchod pôsobiaci v Česku, od roku 2004 na Slovensku (**Alza.sk**) a od roku 2014 aj v ďalších krajinách Európskej únie. Patrí k najväčším tuzemským on-line obchodníkom so spotrebnou elektronikou a dôležité miesto má tiež v segmentoch hračky, šport, hobby, médiá a zábava, parfumy, hodinky a drogéria. Prevádzkuje aj rovnomennú sieť kamenných pobočiek.

Spoločnosť vznikla v roku 1994 pod značkou Alzasoft. Teraz (r. 2021) prevádzkuje okrem e-shopu aj 53 predajní a viac ako 1 800 AlzaBoxov nielen po celom Česku a Slovensku, ale tiež v Maďarsku a v Rakúsku. Svoje showroomy má v Prahe, v Bratislave aj v Budapešti. Spoločnosť Alza.cz je najväčším e-shopom v Česku s ročným obratom takmer 1760 miliónov eur bez DPH (45 mld. Kč) za rok 2021. 

Alza.cz je vlastnená skupinou investorov, ktorí ju ovládajú cez holdingovú spoločnosť L. S. Investments Limited. Sídlo má na Cypre. Jej akcionári nie sú známi. Generálnym riaditeľom a členom predstavenstva spoločnosti je zakladateľ spoločnosti Aleš Zavoral. Vedenie firmy dopĺňajú na pozíciách podpredsedov Tomáš Havryluk a Petr Bena, ktorý bol na túto pozíciu menovaný v lete 2020. Do tej doby pôsobil vo firme ako riaditeľ obchodného oddelenia. Alza.cz pôsobí ako česká akciová spoločnosť s daňovým domicilom v Česku. 

Za svoje úspechy získala firma nespočetné ocenenia, vrátane titulu Najdôveryhodnejšia značka medzi e-shopmi, a celý rad ďalších cien.

História
--------

V roku 1994 získal zakladateľ spoločnosti, Aleš Zavoral, živnostenský list na obchodnú činnosť. Na jar 1998 vznikli prvé webové stránky spoločnosti, ktoré ešte neslúžili na nákup. V lete 1998 si Alzasoft prenajal malú predajňu na Dělnickej ulici. V roku 2000 sa presťahoval do väčších priestorov na Jatečnej ulici. Vznikol internetový obchod prepojený s webovými stránkami. V auguste 2002 bola predajňa aj sklady zaplavené, ale chod firmy to výraznejšie nenarušilo.

1. januára 2004 vznikla akciová spoločnosť *Alzasoft a.s.* V tom čase mala 45 zamestnancov. Alzasoft otvoril prvú pobočku na Slovensku a rozšíril firemné sklady o časť haly v Pražskej tržnici v Holešoviciach na celkových 1 600 m². V roku 2006 firma prešla rebrandingom a bola premenovaná na Alza.cz. V roku 2007 sa zrodil maskot firmy a hlavná tvár väčšiny reklamných kampaní – *mimozemšťan Alzák*. Počet zamestnancov dosiahol 130 ľudí. V máji 2008 otvorila firma pobočku v Brne a spoločnosť sa aj formálne premenovala na Alza.cz a.s. Obrat v tomto roku vzrástol o 40% na 3,2 miliardy Kč. 

V roku 2009 boli postupne otvorené dve pobočky v Prahe a ďalej v Hradci Králové, Plzni a v Ostrave. V priebehu roka 2010 potom ďalšie v Jihlave, Zlíne, Karlových Varech, Ústí nad Labem, Olomouci, Liberci, Českých Budějovicích a na území Prahy. V roku 2010 tiež spoločnosť získala v súťaži Krištáľová Lupa 2. miesto v kategórii internetové obchodovanie. Spoločnosť vyhlásila, že zostáva trhová jednotka a za rok 2010 utŕžila 5,608 miliardy. V lete roku 2010 otvorila nové logistické centrum v Prahe - Horních Počernicích. V roku 2011 bolo v týždenníku Euro uvedené, že o internetové obchody spoločnosti Alza.cz má záujem francúzska spoločnosť Pixmania. 

Od januára 2014 začal internetový obchod spoločnosti používať platobnú bránu slovenské Tatra banky miesto dovtedy používanej brány Českej sporiteľne kvôli výške poplatkov za akceptáciu platieb kartou, na čo Česká sporiteľňa reagovala podaním sťažnosti k kartovým asociáciám. V roku 2019 Alza.cz zahájila spoluprácu s globálnou platobnou platformou Adyen, čo firme prinieslo zníženie administratívy, lepší dohľad aj reporting, väčšiu pružnosť pri zavádzaní zmien aj stabilitu v aktuálnych krízových časoch.

V októbri 2015 Alza spustila prémiový *klubový program Alza Premium*. Každý člen Alza Premium získa za ročný členský poplatok po celý rok zdarma dopravu, hudbu, filmy, prednostný výdaj a predĺženú lehotu na vrátenie tovaru.

V roku 2016 spoločnosť odišla z porovnávače Heureka.cz. V auguste 2016 spustila Alza.cz maďarskú verziu e-shopu. V októbri 2016 začala doručovať zákazníkom aj počas sobôt a nedieľ. Cez víkendy otvorila všetky svoje predajne. V decembri 2016 firma oznámila prekonanie hneď dvoch historických rekordov: prekročenie miliardovej tržby za jediný týždeň (v českých korunách) a denný nákupný rekord vo výške 200 miliónov českých korún.

V roku 2017 Alza rozvírila vody okolo elektromobility a kryptomien, keď zaviedla možnosť platby pomocou Bitcoinov a začala vo svojom e-shope ponúkať elektromobily značky Tesla a iné. V rámci európskej expanzie otvorila v rovnakom roku prvú predajňu v Rakúsku, showroom v Maďarsku a prenajala si nový sklad P3 Prague D8 v Zdiboch. Na VŠE kompletne zastrešila samostatný predmet E-commerce B2C.

V roku 2018 firma na časť svojich aktivít nadviazala, vo februári začala podporovať okrem Bitcoinu tiež platby kryptomenou Litecoin a v júni umožnila zákazníkom obe kryptomeny aj nakupovať priamo zo svojich platobných terminálov, tzv. PayxBoxov a CardBoxov. Svojim zamestnancom zase firma ponúkla vyplácať časť mzdy v Bitcoinoch. V rovnakom roku Alza v Prahe otvorila pilotný projekt tzv. Predajne budúcnosti - prvé úplne bezobslužné pobočky, ktoré fungujú celoročne 24/7 a ich koncept nemá vo svete obdobu. Svoj sortiment firma rozšírila aj o vlastnú značku s názvom AlzaPower (zatiaľ IT a elektro príslušenstva) a poukazy na nákup kryptomen. Spoločnosť tiež výrazne posilnila svoju logistiku - otvorila nový sklad vo Zdibech u Prahy, zaviedla expresný výdaj tovaru priamo zo skladu a vďaka spolupráci so Zásilkovnou rozšírila existujúcu sieť o ďalších 1800 odberných miest.

V roku 2019 sa firma zamerala na rozvoj B2B, keď spustila program pre školy a štát a rozvíjala program pre firemných zákazníkov. Pre dodávateľov spustila Alza službu pre zrýchlenú úhradu faktúr, ktorá umožní menším dodávateľom získať 75% z fakturovanej čiastky už do 3 pracovných dní. Vo februári otvorila Alza nové call centrum v Třinci, strategickom mieste pre všetky trhy na ktorých firma pôsobí. Prvú špecializovanú predajňu firma otvorila na jar na pražskom Smíchove. Ten istý rok začala Alza predávať športovú obuv, spustila nový predajný segment pre domácich mazlíčkov AlzaPet, zaviedla vlastnú značku ekodrogerie „lzaEco". Firma sa zamerala taktiež na rozvoj logistiky, rozšírila sieť Alzaboxov a pridala nové lokality pre závoz pomocou služby AlzaExpres 2.0, v Prahe zahájila spoluprácu s Liftagem. Alza prišla s novou charitatívnou platformou, revolučným Souhvězdím pomoci a projektom Alza Pelíšek. Podporila cez 80 neziskových organizácii. 

Alza v roku 2020 zaznamenala svoj najrýchlejší rast za posledných desať rokov. Rast ovplyvnil mimojiné presun zákazníkov do online prostredia kvôli pandémii koronavírusu. Vedenie firmy tak rok 2020 zhodnotilo ako druhý najnáročnejšie v histórii firmy. Intenzívne rozširovala svoju sieť výdajných schránok AlzaBoxů, ktoré sa počas pandémie osvedčili ako bezkontantní a teda bezpečný spôsob doručenia tovaru. Na bezkontantnost prešiel kvôli riziku prenosu nákazy tiež výdaj tovaru na pobočkách a príjem reklamácií. V náročnom roku e-shop spustil a rozšíril niekoľko projektov, ako napríklad skupinové nákupy Zdieľaj a ušetri, partnerský predaj Alza dropshipment a Alza partner. Vďaka tomu do svojej ponuky firma zaradila nové segmenty, napríklad módu, alkohol či poukazy na služby. Firma rozšírila o nové mestá spolupráci s Liftagem, a tiež svoju službu AlzaExpres. Nové pobočky Alza otvorila v Benešove a Senci. Ako vôbec prvá priviedla do Česka robota od americkej firmy Boston Dynamics, od ktorej si zaobstarala robota SPOT.

V roku 2021 sa firma zamerala na masívne rozširovanie siete AlzaBoxov - počas roka ich počet navýšila až na takmer 1 800 a sprístupnila ich tretím stranám vďaka spolupráci s integrátorom Balikobot. E-shop tiež naďalej rozširuje svoju ponuku privátnych značiek, ktorých je osemnásť a zastrešujú 4 000 rôznych výrobkov (napr. domáce elektrospotrebiče Siguro, elektrobicykle Ratikon, fitness stroje Stormred a mobilné príslušenstvo Alza Guard). V roku 2022 uviedla na trh vlastný rad notebookov a novú značku hráčskeho vybavenia Rapture.

Alza na Slovensku
-----------------

Na Slovensku pôsobí spoločnosť od roku 2004 (pobočka v Bratislave). Od roku 2011 firma rozšírila svoju predajnú sieť o väčšinu krajských miest. Vznikli pobočky v Petržalke, Košiciach, Prešove, Žiline, Nitre, Trenčíne, Trnave, Banskej Bystrici, Martine, Poprade, Prievidzi a Senci. 

Avšak bezosporu najväčším počinom na území Slovenska bolo v tomto roku otvorenie novej bratislavskej centrály s plochou 1 100m2. Tá od roku 2012 ponúkla ako prvá pobočka novú službu svojho druhu - AlzaDrive. Nasledovalo otvorenie pobočky v Banskej Bystrici a prvá výpredajová akcia Black Friday na Slovensku.

Rok 2013 bol nielen na Slovensku v znamení inovácií - bola otvorená nová predajňa v Prievidzi a zdvojnásobenie kapacity centrálneho skladu v Bratislave. Firma predstavila systém odmien za odporúčanie tovaru (Alzáky), zaviedla nové platobné mechanizmy (PayPal a QR kódy) a zvíťazila v kategórii Obchodné domy a získala ocenenie Shop Roku 2013 na Slovensku.

V roku 2015 otvorila Alza v Senci moderné logistické centrum a 2016 nový showroom v Bratislave. V rozširovaní logistického centra v Senci Alza pokračuje, na jeseň 2020 tu otvorila druhý AlzaDrive a novú predajňu.

Rozšírila sa tiež logistická sieť AlzaExpres, ktorá teraz zaváža už do 10. okresov na západnom Slovensku. Každým dňom sa tiež otvárajú nové a nové AlzaBoxy, ich počet sa za rok 2020 zvýšil o 165 nových boxov. 

V roku 2021 bola v bratislavskom nákupnom centre Nivy otvorená nová slovenská centrála s najmodernejším showroomom Alza a novým AlzaDrive.

Inovácie a služby
-----------------

Alza patrí k dlhoročným inovátorom v oblasti internetového predaja v Česku a na Slovensku. Firma má interný vývojový tím, ktorý vyvinul napr. aj patentovaný platobný automat Paybox a CardBox poskytujúci možnosť nonstop bezobslužnej platby hotovosťou aj kartou. Spoločnosť tiež neustále buduje a zdokonaľuje svoju predajnú sieť a logistický servis, ktorého jadro - distribučné centrá - sú jedným z najmodernejších v krajine. Alza je schopná dodať do svojich predajní a výdajných AlzaBoxov tovar ten istý deň aj cez víkend. Zákazníkom navyše nedávno umožnila platiť v e-shope tiež kryptomenami - Bitcoin a Litecoin. Najväčšou inováciou posledných rokov je koncept Predajne budúcnosti.

* *Alza PayBox (CardBox)* - platobný terminál vyvinutý a patentovaný spoločnosťou Alza.cz; slúži k rýchlemu uhradeniu objednávky v hotovosti aj kartou

* *AlzaBox* - samoobslužná schránka určená na vyzdvihnutie tovaru objednaného v e-shope Alza.cz, rozmiestnené po celom Slovensku, Česku i v Maďarsku
* *AlzaExpres* - vlastná autodoprava pre rozvoz tovaru; funguje už na troch miestach Česka a Slovenska (Praha, Ostrava, Bratislava); možnosť zvoliť konkrétne časové sloty pre doručenie
* *AlzaDrive* - unikátna služba pre nákup z auta (dostupná v Prahe a v Bratislave)
* *Platba kryptomenami* - od roku 2017 je v Alze možné za tovar platiť kryptomenami (najskôr Bitcoin, neskôr aj litecoin); e-shop to svojim zákazníkom umožnil ako jeden z prvých v Česku
* *Elektromobilita* - Alza patrí k veľkým propagátorom elektromobility; od roku 2017 zaradila do svojho produktového portfólia tiež automobily a motorky na elektrický pohon (ako prvé Teslu, neskôr aj BMW, Aixam alebo elektrododávky Streetscooter, z motoriek potom napr. el. verziu legendárnej Čezety); firma plánuje za elektromobily postupne obmeniť aj svoj vozový park, už teraz rozváža v Prahe tovar elektrododávkou Voltia a u automobilky Tesla si predobjednala revolučné ťahače Semi; Alza.cz tiež získala členstvo v tuzemskej Asociácii pre elektromobilitu a spolu s ňou teraz napríklad presadzuje vytváranie dobíjacích miest z lámp verejného osvetlenia.
* *SmartHome* - interaktívne expozície tzv. inteligentné domácnosti otvorené v roku 2017 na showroome v pražských Holešoviciach; zákazníci si v nej môžu vyskúšať inteligentné spotrebiče, osvetlenie, zámky i ovládanie domácnosti na diaľku cez aplikáciu v mobile; expozícia združuje vyše 120 aktívnych produktov od viac ako 20 výrobcov
* *Mikrozamestnávanie* - jednoduchý spôsob, ako získať brigádu v skladoch alebo na výdaji Alzy cez mobilnú aplikáciu; záujemca o prácu si sám určí termín aj miesto smeny a odmenu dostane hneď po jej odpracovaní; jedinou podmienkou je plnoletosť a vlastný bankový účet
* *Predajňa budúcnosti* - prvá bezobslužná predajňa svojho druhu na svete; svojim konceptom sa maximálne prispôsobuje individuálnym požiadavkám zákazníkov a vychádza im v ústrety najmä časovo - otvorené je 24/7, 365 dní v roku; pilotná predajňa s veľkosťou 60 m² sa otvorila na pražskej Flore priamo pri stanici metra v januári 2018, v júni 2018 firma pridala ďalšiu pobočku na ulici Antala Staška neďaleko metra Budějovická
* *Kryptomeny v PayBoxoch* - zatiaľ poslednou inováciou z dielne Alzy je prepojenie vlastných platobných terminálov s nákupom kryptomien; zaobstarať Bitcoin a litecoin je teraz možné vo všetkých kamenných pobočkách e-shopu v Česku, kde sa nachádza Paybox a Card Box, tzn. až na 35 nových miestach; Alza ale nie je držiteľom kryptomien, mechanizmus pre ňu zabezpečuje start-up HD Crypto, ktorému prenajíma virtuálny priestor vo svojich termináloch.

### Ďalšie služby

* *AlzaNeo* – služba umožňujúca prenájom elektroniky pre jednotlivcov i firmy, zákazník za mesačný poplatok dostane každý rok najnovší smartphone alebo každé dva roky nový tablet/notebook, taktiež je možné prenajať PC zostavu na mieru.
* *AlzaPlus+* – nový klubový program, za mesačný/ročný poplatok získajú členovia do výdajných miest dopravu zadarmo.
* *AlzaPremium* – prémiový klubový program, členovia získajú za ročný poplatok zdarma dopravu, prednostný výdaj alebo predĺženú lehotu na vrátenie tovaru.
* *PC zostavy na mieru* - Alza umožňuje zostavenie herného PC na mieru podľa požiadaviek zákazníka.
* *Predĺžená záruka*
* *Prvé spustenie*
* *Splátkový predaj*
* *Rôzne platobné metódy*
* *Okamžitá výmena*
* *Poistenie proti rozbitiu a krádeži*
* *Predaj vlastnej kávy*

Alza.cz a.s. v číslach|  | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Obrat (mil. Kč) | 302 | 400 | 899 | 1 218 | 1 597 | 2 260 | 3 205 | 4 170 | 5 608 | 6 817 | 7 651 | 9 225 | 11 528 | 14 300 | 17 369 | 20 900 | 25000\* | 29300*\** | 37339\* |
| Čistý zisk (mil. Kč) | ? | ? | 54 | 71 | 100 | 133 | 196 | 235 | 275 | 340 | N/A | N/A | N/A | N/A | N/A | N/A | N/A | N/A | N/A |
| Unikátnych zákazníkov | 5 734 | 25 778 | 66 578 | 128 011 | 212 337 | 381 705 | 606 005 | 941 554 | 1 457 899 | 2 143 036 | 2 828 374 | 3 739 746 | ? | ? | ? | > 2,9 mil. | 3,7 mil | 4,03 mil. | 4,9 mil |
| Objednávok | 56 000 | 102 000 | 186 000 | 264 000 | 357 000 | 512 000 | 792 000 | 1 212 000 | 1 859 000 | 2 436 000 | 2 713 115 | 3 389 011 | 4 840 281 | 5 535 131 | N/A | > 7,9 mil. | 10,3, mil. | 12,3 mil. | 15,8 mil |
| Webová návštevnosť | N/A | N/A | N/A | N/A | N/A | 18,5 mil. | 25,5 mil. | 34 mil. | 50 mil. | 68,5 mil. | 81,5 mil. | 95 mil. | 111 mil. | 120,5 mil. | N/A | N/A | 20 mil./mes. | 25 mil. | 411 mil |
| Zamestnancov | 15 | 27 | 61 | 73 | 91 | 145 | 202 | 246 | 365 | 421 | 463 | 527 | ? | ? | 1000+ | 1500+ | 1500+ | 2100+ | 3000 |

Mimozemšťan Alza
----------------

Maskot mimozemšťan Alza prišiel na svet v roku 2008 a vďaka svojmu vzhľadu a originálnemu vystupovaniu v propagácii si veľmi rýchlo získal silné povedomie. Preslávili ho hlášky ako "Máš to rozbité!" alebo popevok "Sto tabletov týždenne." Vďaka masívnym kampaniam a výraznému spôsobu komunikácie nebolo možné ho prehliadnuť ani prepočuť (hlas mu prepožičiava známy dablér Bohdan Tůma). Ľudia ho môžu vídať na televíznych obrazovkách už v troch krajinách - okrem Česka aj na Slovensku a najnovšie aj v Maďarsku.

Reklamná kampaň
---------------

V roku 2014 spustila firma masívnu reklamnú kampaň pomocou televízie, vrátane product placementu či bilboardov. Alza patrí k najväčším zadávateľom reklamy v Česku.

Charitatívna činnosť
--------------------

Alza každoročne podporuje celý rad neziskových organizácií a projektov - uprednostňuje pritom neštátne neziskové organizácie (MVO) pomáhajúce osobám so zdravotným / sociálnym znevýhodnením, MVO zamerané na ochranu detí a mládeže, pomoc deťom a mladistvým bez domova, ekológii, vzdelávaniu detí a seniorov, osvetu, hospicovú starostlivosť alebo pomoc osobám v núdzi. Dôležitá je pritom pre firmu kontinuita. Už od roku 2006 tak napríklad spolupracuje s občianskym združením Život deťom s cieľom dlhodobo pomáhať chorým deťom (okrem iného predajom plastových srdiečok Život deťom). Od roku 2011 tiež firma podporuje novo vzniknutý Nadačný fond proti korupcii a na svojom e-shope taktiež predáva ich produkty.  Rovnakou cestou môžu zákazníci podporiť tiež združenie Cesta domov alebo Neratov. Alza.cz ďalej materiálne podporila oi. tieto neziskové projekty: Fond ohrozených detí, Športový Club Jedličková ústavu v Prahe, Česká spoločnosť AIDS pomoc, Štúdio Oáza - kultúrne centrum pre ľudí s mentálnym postihnutím, filmový festival Jeden svet, Pestrá - výcvik psov pre tých, ktorí to potrebujú a mnohé ďalšie. 

Alza v roku 2019 spustila novú platformu Souhvězdí pomoci, miesto, kde je možné prispieť na konkrétny projekt neziskových organizácií. Rok 2020 sa vo firme niesol tiež v intenzívnom zapojojení sa do charitatívnej činnosti. Venovala milión korún na vývoj pľúcnych ventilátorov CoroVent, zapojila sa do skupiny COVID19CZ, pomáhala rozbehnúť linku 1212, do svojej CSR platformy Souhvězdí pomoci zapojila už 80 organizácií s viac ako 100 projekty. Pri nútenom prechode na dištančné výučbu venovala notebooky znevýhodneným deťom. Ďalších takmer 300 organizácií podporila vecnými darmi, finančný dar poskytla na starostlivosť o predčasne narodené deti. Pravidelne na svojich stránkach spúšťa projekt Alza Pelíšek na podporu zvieracích útulkov a azylov.

Logistické centrá
-----------------

Alza.cz prevádzkuje šesť logistických centier. Historicky prvé bolo otvorené v pražskej Holešovickej tržnici a v súčasnosti zásobuje najmä tamojší showroom. Prvé klasické logistické centrum bolo otvorené v roku 2010 v Praze - Horních Počernicích. V priebehu rokov bolo postupne rozširované (pridávali sa poschodia) a teraz pojme až 70 000 položiek, ktoré sa po sklade pohybujú automatizovane po takmer 2,5 km dopravníkových tratiach. Logistické centrum sa nachádza aj v Úžiciach, kde sa na ploche 35 000 m2 skladuje veľká "biela" technika, trampolíny alebo veľké televízie. Ďalšie distribučné centrum sa nachádza ve Zdibech, od roku 2021 firma začala prevádzkovať ďalšie v Chrášťanech. Posledné distribučné centrum sa nachádza na Slovensku v Senci a je určené pre všetky typy tovaru.

Zásobovanie všetkých pobočiek Alzy prebieha minimálne dvakrát denne (Praha až 4x), z Počerníc a Úžic sa zásobujú Čechy a export smerom na západ, Senec obsluhuje Moravu, Slovensko, Maďarsko a Rakúsko.

Referencie
----------

1. ↑  MEDIA, News. *Petr Bena je novým členem představenstva Alzy* [online]. Médiář, 2020-06-25, [cit. 2021-03-03]. Dostupné online.
2. ↑   *Nejdůvěryhodnější značkou je i letos Jar, plyne z průzkumu | ČeskéNoviny.cz* [online]. www.ceskenoviny.cz, [cit. 2018-04-04]. Dostupné online. (po česky)
3. ↑  A.S. Alza. *História a súčasnosť* [online]. www.alza.sk, [cit. 2018-04-04]. Dostupné online.
4. ↑  VYLEŤAL, Martin. *Budou se české e-shopy kvůli poplatkům za platby kartou stěhovat do ciziny?* [online]. Lupa.cz, [cit. 2021-03-03]. Dostupné online. (po česky)
5. ↑   *Euro.cz* [online]. [Cit. 2021-03-03]. Dostupné online. (po česky)
6. ↑  SLÍŽEK, Jan Beránek a David. Alza spouští svou verzi prémiové služby Amazon Prime - Lupa.cz. *Lupa.cz*. Dostupné online [cit. 2018-04-04]. (po česky)
7. ↑   *Porovnání e-shopů už nebude kompletní. Z Heureky odchází největší obchod, kvůli konkurenci | Aktuálně.cz* [online]. Aktuálně.cz - Víte, co se právě děje, 2016-05-19, [cit. 2021-03-03]. Dostupné online. (po česky)
8. ↑  BERÁNEK, Jan. *Alza se učí maďarsky. V Orbánově zemi spouští nový web* [online]. Lupa.cz, [cit. 2021-03-03]. Dostupné online. (po česky)
9. ↑  NOVOTNÝ, Radek. *Alza začíná doručovat o sobotách a nedělích po celém Česku i Slovensku. Přepravu zajistí kurýrní firma* [online]. Časopis Logistika, 2016-09-30, [cit. 2021-03-03]. Dostupné online. (po česky)
10. ↑   Rekordní Vánoce pro e-shopy. Alza dosáhla miliardového obratu za týden - Euro.cz. *Euro.cz*, 2016-12-16. Dostupné online [cit. 2018-04-04]. (po česky)
11. ↑  JANŮ, Stanislav. Na Alze zaplatíte Bitcoiny, do showroomů přidává bankomaty. *Živě.cz*. Dostupné online [cit. 2018-04-04]. (po česky)
12. ↑  BĚHAL, Ondřej. E-shop Alza.cz začíná prodávat vozy Tesla, platit lze i v bitcoinech. Firma proto otevřela dobíjecí stanici v Holešovicích. *Hospodářské noviny*, 2017-06-20. Dostupné online [cit. 2018-04-04]. (po česky)
13. ↑  SEDLÁK, Jan. VŠE a Alza spouští předmět zaměřený na e-commerce, učí ho lidi z praxe - Lupa.cz. *Lupa.cz*. Dostupné online [cit. 2018-04-04]. (po česky)
14. ↑   Litecoin – čtěte vše o kryptoměně. Kurz, těžba, peněženky - E15.cz. *E15.cz*. Dostupné online [cit. 2018-07-04].
15. ↑  A.S. Alza. *Alza.cz zavádí prodej kryptoměn ve svých platebních terminálech* [online]. www.alza.cz, [cit. 2018-07-04]. Dostupné online. (po česky)
16. 1 2  MEDIA, News. Alza.cz otvírá „prodejnu budoucnosti", nonstop, bez obsluhy, jen s boxy. *Retailek*. Dostupné online [cit. 2018-07-04]. (po česky)
17. ↑  BIČÍKOVÁ, Zuzana. *Alza.cz díky Zásilkovně nabídne přes 1 800 nových odběrných míst* [online]. channelworld.cz, 2018-11-28, [cit. 2021-03-03]. Dostupné online. (po česky)
18. ↑   *Alza posilňuje v B2B a spúšťa program Pre školy a štát | TOUCHIT* [online]. touchit.sk, 2019-04-16, [cit. 2020-07-24]. Dostupné online.
19. ↑   *Alza.cz rozvíja program pre firemných zákazníkov - RETAIL magazín.sk* [online]. www.retailmagazin.sk, [cit. 2020-07-24]. Dostupné online.
20. ↑   *Alza otvára nové call centrum v Trinci, naberá desiatky ľudí | TOUCHIT* [online]. touchit.sk, 2019-02-14, [cit. 2020-07-24]. Dostupné online.
21. ↑   *Alza po novom predáva aj športovú obuv* [online]. strategie.hnonline.sk, [cit. 2020-07-24]. Dostupné online.
22. ↑  MACHOVIČ, Martin. *Techpit.sk - Technológie, Internet, Marketing* [online]. 2019-07-10, [cit. 2020-07-24]. Dostupné online.
23. ↑   *Alza spustila na Slovensku predaj vlastnej ekodrogérie, reaguje na dopyt zákazníkov* [online]. StartItUp.sk, 2019-07-02, [cit. 2020-07-24]. Dostupné online.
24. ↑   *Alza rozbieha AlzaExpres 2.0 | TOUCHIT* [online]. touchit.sk, 2019-11-07, [cit. 2020-07-24]. Dostupné online.
25. ↑   *Alza a Liftago testujú v Prahe spoločný rozvoz zásielok | TOUCHIT* [online]. touchit.sk, 2019-05-24, [cit. 2020-07-24]. Dostupné online.
26. ↑   *Alza pilotuje revoluční platformu na podporu neziskových organizací | Protext.sk* [online]. protext.sk, [cit. 2020-07-24]. Dostupné online.
27. ↑   *DSL.sk - Alza zaradila do ponuky pokročilých robotov od Boston Dynamics* [online]. DSL.sk, [cit. 2021-03-03]. Dostupné online.
28. ↑   *ADMA* [online]. 2021-01-03, [cit. 2021-03-03]. Dostupné online.
29. ↑   *AlzaBoxy sa otvárajú tisícom e-shopov a dopravcom: Na Slovensku ich čaká veľká zmena!* [online]. 2021-09-01, [cit. 2022-08-09]. Dostupné online.
30. ↑   *Rapture: nová značka pre PC hráčov na Alza.sk | TOUCHIT* [online]. touchit.sk, 2022-05-05, [cit. 2022-08-09]. Dostupné online.
31. ↑   *Výpis z obchodného registra SR* [online]. www.orsr.sk, [cit. 2018-04-10]. Dostupné online.
32. ↑  A.S. Alza. *AlzaDrive – nový štandard nakupovania elektroniky* [online]. www.alza.sk, [cit. 2018-07-04]. Dostupné online.
33. ↑  A.S. Alza. *História a súčasnosť* [online]. www.alza.sk, [cit. 2018-07-04]. Dostupné online.
34. ↑   *ShopRoku 2017* [online]. ShopRoku 2017, [cit. 2018-07-04]. Dostupné online.
35. ↑  KOLÁŘ, Vojtěch. Alza buduje obří distribuční centrum na Slovensku. *Logistika*. Dostupné online [cit. 2018-04-10]. (po anglicky)
36. ↑  TREND.SK. Alza sťahuje bratislavský showroom, stavenisko v okolí jej neprekáža. *www.etrend.sk*. Dostupné online [cit. 2018-04-10].
37. ↑  TELEVIZE, Česká. *V Bratislavě bylo uvedeno do provozu nové autobusové nádraží. Je v podzemí pod obchodním centrem* [online]. ČT24 - Česká televize, [cit. 2022-08-09]. Dostupné online. (po česky)
38. ↑  A.S. Alza. *Nenechajte nič náhode - skvelé služby* [online]. www.alza.sk, [cit. 2018-07-04]. Dostupné online.
39. ↑   *Veřejný rejstřík a Sbírka listin - Ministerstvo spravedlnosti České republiky* [online]. or.justice.cz, [cit. 2018-04-10]. Dostupné online. (po česky)
40. ↑  A.S. Petit Press. Vymyslel alzáka: Aj mne niekedy liezol na nervy. *ekonomika.sme.sk*. Dostupné online [cit. 2018-07-04].
41. ↑  ROŽÁNEK, Filip. Největším zadavatelem reklamy byla loni Alza. *Hospodářské noviny*, 2018-01-17. Dostupné online [cit. 2018-07-04]. (po česky)
42. ↑  A.S. Alza. *Alza za rok 2017 podpořila více než 40 neziskových organizací* [online]. www.alza.cz, [cit. 2018-07-04]. Dostupné online. (po česky)
43. ↑  A.S. Alza. *Pomohli jsme v roce 2018 | Alza.cz* [online]. www.alza.cz, [cit. 2018-07-04]. Dostupné online. (po česky)
44. ↑   *Alza pilotuje revoluční platformu na podporu neziskových organizací | Protext.sk* [online]. protext.sk, [cit. 2020-07-24]. Dostupné online.
45. ↑  DOSEDĚL, Tomáš. Roboti ve skladu? Jak fungují v praxi?. *Světchytře.cz*, 2018-03-23. Dostupné online [cit. 2018-07-04]. (po česky)[nefunkčný odkaz]

* *Tento článok je čiastočný alebo úplný preklad článku Alza.cz na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Alza**

Externé odkazy
--------------

* alza.sk